ཆོས་འཁོར་གཉིས་པ

ཆོས་འཁོར་གཉིས་པ།
སངས་རྒྱས་ཀྱིས་ཆོས་ཀྱི་འཁོར་ལོ་རིམ་པ་གཉིས་པ་དེ་རྒྱལ་པོའི་ཁབ་ཀྱི་ཕྱི་ལོགས་སུ་ཆགས་པའི་མ་ག་དྷའི་རྒྱལ་གཞིས་སུ་ཡོད་པའི་བྱ་རྒོད་ཕུང་པོའི་རི་རྩེར་གསུངས། ཆོས་ཀྱི་འཁོར་ལོ་འདི་ནི་སངས་རྒྱས་ཀྱི་སྐུ་ཚེའི་ནང་གནད་དོན་དམིགས་བསལ་དཀའ་ངལ་ཅན་གྱི་སྐབས་སུ་བྱུང་ཡོད། དེའི་ཚེ་ན་ཁོང་གི་ཕ་ཡུལ་ཤཱཀྱ་དང་མ་ག་དྷ་རུ་དམག་འཁྲུག་འབྱུང་བཞིན་ཡོད་པ་དང་རྒྱལ་པོའི་སྲས་ཀྱིས་རང་གི་ཕ་བཙོན་དུ་བཅུག་ནས་རྒྱལ་སྲིད་བཙན་འཕྲོག་དང་བཅས་རང་གི་ཕ་བཙོན་དུ་འདས་གྲོངས་སུ་གྱུར་བཅུག་པ་རེད། དེའི་ཚེ་དེའི་དུས་ན་སངས་རྒྱས་ཀྱི་ཚ་བོ་ལྷས་སྦྱིན་གྱིས་ཁོང་གསོད་ཐབས་བྱེད་བཞིན་ཡོད་པ་དང་དགེ་འདུན་སྡེའི་ནང་ཁུལ་དབྱེན་འབྱེད་ཐབས་བྱེད་བཞིན་པའི་སྐབས་རེད། གཞན་ཡང་། སངས་རྒྱས་མ་ག་དྷར་ཕེབས་པའི་ལམ་དུ་ཝཇཇི་ཞེས་པའི་ས་ཆར་ཁོང་ལ་སྐྱོན་བརྗོད་དང་མཚན་ཤས་བཟོས་པ་སོང་ཙང་། ཁོང་བྱ་རྒོད་ཕུང་པོའི་རིའི་བྲག་ཕུག་ཏུ་བཞུགས་སུ་ཕེབས།

ཆོས་འཁོར་གཉིས་པའི་ནང་གཙོ་བོ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་དང་འབྲེལ་བའི་ཆོས་གསུངས་ཡོད། དེ་ཡང་སྟོང་པ་ཉིད་དང་སྟོང་ཉིད་རྟོགས་པའི་ཤེས་རབ་ཐོབ་ཚུལ་གྱི་ལམ་གྱི་རིམ་པ་རྣམས་གསལ་ཡོད། སྟོང་པ་ཉིད་ནི་མཐའ་གཅིག་ཏུ་ཡིན་པ་མི་སྲིད་པའི་ཚུལ་དུ་གྲུབ་པས་སྟོང་པ་དེ་ཡིན་པ་སྟེ། དཔེར་ན། རྡོག་རྡོག་ཚུགས་ཐུབ་དང་གཞན་ལ་ལྟོས་མེད་རང་དབང་དུ་གྲུབ་པས་སྟོང་པ་ལྟ་བུ་རེད། ཆོས་ཐམས་ཅད་རྒྱུ་དང་རྐྱེན་ལ་ལྟོས་མི་དགོས་པར་རང་ངོས་ནས་གྲུབ་པ་ལྟ་བུར་སྣང་སྲིད་ནའང་། རྟོག་འཆར་གྱིས་སྐྲུན་པའི་བསམ་ཕྱོགས་འདི་ནི་དངོས་པོའི་གནས་ལུགས་གང་དང་ཡང་མཐུན་གྱི་མེད། ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་པར། ང་ཚོས་རྟོག་པའི་འཆར་སྒོ་དང་དངོས་པོའི་གནས་ལུགས་སམ་ཡང་སྣང་ཚུལ་དང་གནས་ཚུལ་དབར་ལ་ཡང་དག་པའི་རྣམ་པར་འབྱེད་དགོས། ང་ཚོར་རྟོག་མེད་ཀྱི་སྒོ་ནས་རྟོགས་པའི་སྟོང་ཉིད་ཀྱི་ཤེས་པ་དགོས། 

བརྗོད་གཞི་འདི་ལྟ་བུ་དང་ལྡན་པའི་ཆོས་ཚུལ་སྟོན་པ་ནི་སངས་རྒྱས་ཞལ་བཞུགས་པའི་དུས་སྐབས་དེའི་ཚེ་ན་གནད་འགགས་ཧ་ཅང་ཆེན་པོ་ཆགས་ཡོད། གང་ཡིན་ཞེ་ན། སངས་རྒྱས་ཀྱི་འཁོར་དུ་འཇིགས་སུ་རུང་བའི་སྒེར་གྱི་གནས་ཚུལ་མང་པོ་འབྱུང་བཞིན་ཡོད་པ་དང་དགེ་འདུན་གྱི་སྡེས་ཀྱང་ཧོན་འཐོར་བ་དང་འཇིགས་ཉེན་ཅན་གྱི་གནས་ཚུལ་དེ་དག་རྟོགས་པ་དང་གདོང་ལེན་བྱེད་པའི་ཐབས་ལམ་ཞིག་དགོས་ཀྱི་ཡོད། སྟོང་པ་ཉིད་ཀྱི་གོ་དོན་རྟོགས་པ་ལ་བརྟེན་ནས་ཁོང་ཚོས་དཀའ་ངལ་ཅན་གྱི་གནས་སྟངས་ལ་ཞིབ་དཔྱོད་དང་བཅས་དམག་འཁྲུག་ལ་སོགས་པའི་བྱུས་ཉེས་དེ་དག་ནི་རྡོག་རྡོག་ཚུགས་ཐུབ་ཏུ་གྲུབ་པའི་གདུག་རྩུབ་ཅན་གྱི་བདུད་ལྟ་བུ་མེད་པར། དེ་དག་ནི་རྒྱུ་དང་རྐྱེན་དུ་མ་བརྟེན་ནས་འབྱུང་གི་ཡོད་པ་རྟོགས་ཡོད། སྐབས་དོན་འདིའི་ཐོག་ནས་ང་ཚོས་ཆོས་འཁོར་གཉིས་པར་བལྟས་ན། སངས་རྒྱས་ཀྱིས་སྟོང་པ་ཉིད་ཀྱི་སྐོར་དེ་ཁོང་གི་སྐུ་ཚེའི་གནས་སྐབས་དེའི་ཚེ་ན་གསུངས་པ་ནི་གོ་དོན་དང་གནད་འགགས་ཧ་ཅང་ཆེན་པོ་ཞིག་ཡོད།